Covid-19-statistieke: Byna 8 000 nuwe gevalle in GautengArgieffoto ter illustrasie (Foto: Unsplash) Nog 11 125 nuwe Covid-19-gevalle is in Suid-Afrika aangemeld, waarvan die oorgrote meerderheid (7 929) in Gauteng. Die Nasionale Instituut vir Oordraagbare Siektes (Nios) sê in sy jongste verslag die jongste toename in gevalle verteenwoordig, nes die vorige dag, ’n positiwiteitskoers van 23,8%. Die sewedaggemiddeld staan tans op 18,8%. Dit is hoër as die 16,8% van die vorige dag. Nog een pasiënt het intussen weens Covid-19 gesterf, terwyl nog 28 koronaviruspasiënte in die hospitaal opgeneem is. Altesame 3 268 mense word nou vir Covid-19 in hospitale landwyd behandel. Dít terwyl die land se dodetal op 89 966 staan met minstens 3 031 694 mense wat reeds die virus opgedoen het. Daar is tans 83 584 aktiewe gevalle. Sowat 71% van die nuwe gevalle is in Gauteng aangemeld, gevolg deur die Wes-Kaap (7%). Dié provinsies word gevolg deur KwaZulu-Natal (6%) en Noordwes (4%). Mpumalanga en Limpopo het elkeen 3% van die nuwe gevalle aangemeld, terwyl die Vrystaat en Oos-Kaap 2% van die nuwe gevalle aangemeld het. Die Noord-Kaap is tans verantwoordelik vir minder as 1% van die land se nuwe Covid-19-gevalle. Meer as 26,3 miljoen inentings is tot dusver gedoen.